16/10/2017 | Administración LocalMunicipal
Ferrol
Medio Ambiente
Aprobación definitiva da Ordenanza municipal de protección dos animais e convivencia responsable

ANUNCIO APROBACIÓN DEFINITIVA DA ORDENANZA MUNICIPAL DE PROTECCIÓN DOS ANIMAIS E CONVIVENCIA RESPONSABLE O Excmo. Concello-Pleno de Ferrol, na sesión realizada o día 28 de setembro de 2017, acordou aprobar con carácter definitivo a redacción final do texto da Ordenanza municipal de protección dos animais e convivencia responsable, unha vez resoltas as alegacións presentadas e incorporadas á mesma as modificacións derivadas das reclamacións estimadas, polo que en cumprimento do disposto no artigo 70.2 da Lei 7/1985, do 2 de abril, Reguladora das bases de réxime local procédese á publicación do texto íntegro da ordenanza aprobada definitivamente co seguinte contido: “ORDENANZA MUNICIPAL DE PROTECCIÓN DOS ANIMAIS E CONVIVENCIA RESPONSABLE Os animais son seres vivos que senten e que teñen uns dereitos que a especie humana ten que respectar. Estudos científicos evidencian como os animais son seres con sensibilidade física e psíquica, e así o propio Tratado de Lisboa de 13-12-2013 nomea esta cuestión como esencial. Os animais teñen por tanto necesidades básicas e intereses que merecen recoñecemento e protección. Por todo iso o seu tratamento e a súa regulación debe ser conforme con esta realidade. A convivencia no ámbito doméstico con animais é un fenómeno frecuente no marco de todas as sociedades. Nos últimos anos, ademais, podemos percibir un incremento significativo no número de animais convivindo nos fogares ao que hai que engadir que, grazas ao maior grao de desenvolvemento social e cultural do noso contorno, asistimos a un proceso de cambio na consideración do respecto e na sensibilización a favor dun maior grao de protección e benestar para todos os animais e en favor de regular unha convivencia responsable. En virtude do antedito, o Concello de Ferrol ten o deber de protexer os animais e de regular as obrigas dos seus propietarios, de acordo coas normas e principios constitucionais vixentes, sen prexuízo tamén de velar pola seguridade das persoas e dos seus bens. Esta ordenanza establece un conxunto de obrigas para as persoas titulares de animais co obxecto de minimizar os riscos varios que poidan supor os animais en sociedade, intentando garantir unha convivencia social axeitada, e incidindo na necesidade dunha tenza responsable, tanto no trato co animal como na consideración e no respecto cara ao resto das persoas coas que convive no municipio. Tamén pretende potenciar e resaltar o carácter proteccionista dirixido de cara aos animais, en concreto o concepto de benestar animal, pretendendo garantirlles a estes unha vida conforme coa súa natureza e as atencións mínimas que deben recibir os animais en canto ao trato, hixiene, coidado, protección e transporte, facilitando o seu desenvolvemento natural e integral. Todo o mundo ten dereito a gozar dos animais e o deber de protexelos. A cidadanía, as entidades e os propios servizos municipais teñen o deber de cumprir as normas contidas nesta ordenanza e de denunciar os incumprimentos desta que presencien ou dos que teñan coñecemento certo. O Concello estudará as reclamacións, denuncias ou suxestións das persoas e exercerá as accións que procedan. Preténdese pois nesta ordenanza, adaptar a normativa municipal ao actual marco europeo tendente a garantir un medio axeitado para as persoas, así como aos cambios legais producidos na nosa Comunidade Autónoma. E que sexa norma de referencia, para todos os seus destinatarios e as súas destinatarias. TÍTULO I.–OBXECTO, ÁMBITO DE APLICACIÓN, FINALIDADES E DEFINICIÓNS Artigo 1.–Obxecto, finalidades e ámbito de aplicación.1. Esta ordenanza ten por obxecto regular e garantir a protección, a tenza e a venda dos animais e, en especial, as relacións entre as persoas e os animais domésticos e silvestres que se atopan de maneira permanente ou temporal en Ferrol.2. As finalidades desta ordenanza son acadar o máximo nivel de protección e benestar dos animais; garantir unha tenza responsable; fomentar a tenza responsable e a defensa e protección dos animais, así como a pedagoxía sobre o respecto aos animais e a importancia da adopción; preservar a saúde, a tranquilidade e a seguridade das persoas, fomentar a identificación das mascotas e a xestión do rexistro de animais perigosos que é obrigatorio en virtude da Lei 50/99 de 23 de decembro de réxime xurídico de tenencia de animais potencialmente perigosos.3. Esta ordenanza aplícase no marco da normativa internacional, europea, estatal e galega de protección dos animais e de tenza de animais potencialmente perigosos. Artigo 2.–Definicións. Segundo se establece na Lei 1/1993, do 13 de abril, de protección de animais domésticos e salvaxes en catividade e o Decreto 153/1998, do 2 de abril, de protección dos animais domésticos e salvaxes en catividade, e outra normativa de aplicación, entenderase por:  Animais domésticos: os que se crían, reproducen e conviven co home e que non son susceptibles de ocupación.  Animais de compañía: os animais domésticos que se crían xeralmente no propio fogar co obxecto de obter a súa compañía.  Animais salvaxes en catividade: os que, sendo libres pola súa condición, sexan obxecto de captura no seu medio natural, manténdose nun grao absoluto e permanente de dominación.  Animal abandonado: o que circula libremente aínda que estea provisto de identificación oficial, se no prazo de vinte días a partir da súa captura non é reclamado por alguén que acredite a súa propiedade.  Can-guía ou de seguridade: aqueles regulamentados pola lexislación e que para os efectos desta ordenanza terán consideración de animais de utilidade pública.  Can-asistencial: aqueles individualmente adestrados, recoñecido e identificado para auxiliar ás persoas con discapacidade física no desenvolvemento dos labores propios da vida cotiá e que para os efectos desta ordenanza terán consideración de animais de utilidade pública.  Animais identificados: os animais de compañía que teñen implantado un dispositivo identificativo ou microchip por veterinario habilitado, estean dados de alta no Rexistro Galego de Identificación de Animais de Compañía ou en calquera outro rexistro oficial equivalente.  Propietario/a: a persoa física ou administración responsable da súa custodia que figure inscrita como propietaria no Rexistro de Identificación correspondente. Naqueles supostos nos que non exista constancia desta inscrición, considérase propietario a quen poida demostrar a súa titularidade por calquera medio admitido en Dereito.  Posuidor/a: a persoa física que, sen reunir a condición de propietario segundo o establecido no parágrafo anterior, posúe ou estea encargado/a do coidado do animal.  Establecemento: calquera recinto, instalación, edificio ou grupo de edificios, incluíndo anexos e espazos que non estean totalmente cerrados ou cubertos, así como instalacións móbiles, onde se aloxen, manteñan ou críen animais.  Establecemento para o fomento de animais: establecementos que teñen por obxecto a reprodución, explotación, aloxamento temporal ou permanente e venda, ou ambos, de animais.  Establecementos de recollida de animais abandonados: establecementos que teñen por obxecto a recollida de animais abandonados, facilitándolles no tempo e forma que marque a normativa vixente aloxamento, alimentación, coidados e os tratamentos hixiénico- sanitarios correspondentes, sempre baixo prescrición veterinaria e cumprindo coa lexislación vixente en materia de núcleos zoolóxicos.  Establecementos veterinarios: aqueles onde se realizan habitualmente calquera tipo de tratamentos cirúrxicos, terapéuticos e a hospitalización de animais, e outros servizos veterinarios baixo a responsabilidade dun veterinario.  Núcleos zoolóxicos: aqueles establecementos que albergan coleccións zoolóxicas de animais con fins científicos, culturais, recreativos ou para a súa reprodución, recuperación, adaptación ou conservación.  Centros dedicados ao aseo ou coidados de animais: establecementos dedicados ao tratamento hixiénico, ao aseo, coidado e outras actividades afíns dos animais obxecto desta ordenanza.  Colonias felinas: consisten na agrupación controlada de gatos sen persoa propietaria ou posuidora coñecida, que deberán ser debidamente identificados e aptos sanitariamente para convivir co resto de conxéneres, desparasitados e vacinados, debidamente esterilizados e revisados polos veterinarios designados polo Concello, e que conviven nun espazo público ou privado.  Maltrato: calquera conduta que ocasione directa ou indirectamente ao animal dor, sufrimento ou danos innecesarios, tanto físicos coma psíquicos, ou a morte, sexa por acción ou omisión dolosa ou neglixente.  Eutanasia: a morte deliberada e provocada dun animal, sempre prescrita e efectuada por un profesional veterinario, coa finalidade de evitarlle sufrimento grave e irremediable ou afección grave, ou ben, por razóns de sanidade animal, de saúde pública, de seguridade das persoas ou medioambientais. Artigo 3.–Participación Cidadá e das entidades de protección e defensa dos animais.1. Para os efectos desta ordenanza son entidades, asociacións e organizacións de protección e defensa dos animais as asociacións de colectivos profesionais, entidades e organizacións sen ánimo de lucro que teñan, entre outras finalidades, a defensa e a protección dos animais. As entidades, asociacións e organizacións de protección e defensa dos animais deberán estar legalmente constituídas e cumprir o disposto no artigo 13.2 da Lei 1/1993, do 13 de abril, de protección de animais e artigos 16 a 24 do Decreto 153/1998, do 2 de abril, polo que se desenvolve a Lei 1/1993 ou, no seu caso, cumprir integramente a normativa legal que substitúa á vixente. O artigo 13.2 da Lei 1/1993 obriga a inscrición nun rexistro específico e nos artigos 16 a 24 do Decreto 153/98, do 2 de abril, establécese o procedemento e requisitos.2. O Concello de Ferrol promoverá a participación da veciñanza e das entidades de protección dos animais nas cuestións previstas nesta ordenanza a través das normas municipais reguladoras da participación cidadá e da convocatoria de Consellos sectoriais.3. As entidades de protección e defensa dos animais poden exercer a xestión cívica de competencias municipais sobre protección e tenza de animais, e terán a condición de interesadas nos procedementos administrativos municipais relativos á protección dos animais sempre e cando se comparezan neles.4. O Concello de Ferrol no ámbito das súas competencias e en virtude do establecido na Lei 10/2011, do 28 de no-vembro, de acción voluntaria, impulsará un grupo de voluntariado destinado a tarefas de benestar animal ou sensibilización na mellora da convivencia na comunidade entre as persoas e os animais, orientados por colectivos profesionais. TÍTULO II.–INTERVENCION ADMINISTRATIVA DA TENZA DE ANIMAIS Artigo 4.–Disposicións xerais. No ámbito das súas competencias, o Concello de Ferrol exercerá as funcións de intervención administrativa da tenza de animais sen prexuízo das competencias doutras administracións sobre as mencionadas materias. TÍTULO III.–RÉXIME XURÍDICO DE PROTECCIÓN DOS ANIMAIS CAPÍTULO I.–DISPOSICIÓNS XERAIS Artigo 5.–O deber de protección dos animais. O Concello de Ferrol, no ámbito das súas competencias, ten o deber de protexer os animais de acordo coa Lei 1/1993 del 13 de abril, de protección de animais domésticos e salvaxes en catividade. Artigo 6.–Prohibicións. Está prohibido: a) Maltratar ou agredir física ou psicoloxicamente os animais ou sometelos a calquera práctica que lles poida producir sufrimento ou dano e angustia inxustificada. b) Abandonar animais. c) Manter os animais en instalacións indebidas dende o punto de vista hixiénico- sanitario, de benestar e de seguridade e saúde do animal d) Non facilitarlles aos animais a alimentación e bebida suficiente e equilibrada para manter uns bos niveis de nutrición e saúde. e) Non facilitar os coidados básicos veterinarios requiridos, ou en caso de enfermidade os específicos necesarios, para evitar o sufrimento ou dor. f) Utilizar animais en espectáculos, atraccións, filmacións, actividades publicitarias, actividades culturais ou relixiosas en calquera caso, así como calquera outra actividade sempre que lles poida ocasionar dano ou sufrimento, ou ben facelos obxecto dun trato contranatural. g) Utilizar animais en pelexas. h) Molestar ou capturar animais salvaxes urbanos, salvo os controis de poboación de animais, ou comerciar con eles, sen prexuízo do establecido na lei 42/2007. i) A exhibición pública de animais con finalidades lucrativas ou de intercambio agás a adopción ou o acollemento de animais abandonados ou perdidos mediante o Concello, os Centros de Acollida de Animais de Compañía e as entidades de defensa e protección dos animais, que deberán contar coa autorización previa do órgano competente. l) Manter os animais atados máis de 8 horas ao día ou impedir de forma duradeira o seu movemento. ll) A tenza de animais por menores de 16 anos ou incapacitados. m) O sacrificio non eutanásico dos animais de compañía. n) A tenza de animais perigosos para as persoas sen dispor dos permisos e recintos apropiados e a súa circulación nos espazos públicos ou en locais abertos sen as debidas garantías de seguridade para estes animais e para o resto dos animais e para as persoas. ñ) Os espectáculos circenses con animais, inclúe a prohibición de instalación dos establecementos onde se realizan os ditos espectáculos en todo o territorio de Ferrol. En ningún caso será obxecto de apoio ou patrocinio por parte do Concello a realización de espectáculos con animais nos que sufran estrés ou se lles dea morte a estes. o) Darlles de comer a animais na vía pública. Quedan excluídas aquelas accións que se poidan establecer regulamentariamente polo Concello, como a alimentación regulada realizada durante o control de colonias felinas ou das colonias de aves. En todo caso sempre se ten que cumprir a obriga de previr e evitar ensuciar a vía e os espazos públicos. p) O abandono de cadáveres de calquera especie animal na vía pública ou nos colectores de recollida de lixo. q) Sacrificar animais na vía pública, salvo nos casos de extrema necesidade e forza maior sempre baixo o criterio e supervisión profesional especializada. r) Utilizar vehículos como aloxamento habitual dos animais, ou a permanencia no vehículo sen a ventilación axeitada. s) Subministrarlles alcohol, drogas ou fármacos ou practicarlles calquera manipulación artificial que poida producirlles dano físico ou psíquico, aínda cando sexa para aumentar o rendemento nunha competición. s) A doazón de animais como reclamo publicitario, premio ou recompensa. t) O tránsito e a permanencia de animais de compañía nas zonas delimitadas como de xogo infantil. u) O tránsito e a permanencia de animais nas praias do Concello de Ferrol durante a tempada de baño, entre o 01 de xuño ao 15 de setembro, ou a que oficialmente se determine en cada momento. En todo caso, fóra da devandita tempada, a presenza de animais nas praias estará suxeita ao cumprimento das condicións de seguridade, hixiénico-sanitarias e de convivencia cidadá establecidas na Ordenanza reguladora do uso e goce das praias no Concello de Ferrol e, no seu caso, á lexislación vixente. v) A utilización de colares que poidan ser considerados coma de castigo, que provoquen a asfixia do can mediante nó, ou dano debido ao uso de puntas ou outros elementos daniños. x) O baño dos animais nas fontes, estanques ou similares de carácter público, así como que os animais beban directamente das fontes públicas sempre e cando esixa o contacto coa billa. z) Levar máis dun can potencialmente perigoso por persoa cando circulen pola vía pública ou por espazos públicos. Artigo 7.–Obrigas de identificación, rexistro de animais e licenza de animais potencialmente perigosos.1. Identificación. As persoas propietarias, criadoras ou posuidoras de animais de especie canina terán a obriga de identificalos, ben nos seus tres primeiros meses de vida ou, en todo caso, antes de ser obxecto de transmisión. A identificación comprenderá o sistema de marcaxe legalmente establecido (microchips, aneis, etc.,.), a expedición do correspondente documento de identificación ou pasaporte nos casos que corresponda, así como a inscrición obrigatoria do animal no Rexistro Galego de Identificación de Animais de Compañía (REGIAC). 2. Rexistros. a) Rexistro Galego de Identificación de Animais de Compañía (REGIAC). O (REGIAC) é un rexistro informatizado onde se recolle toda a información dos microchips dos animais identificados en Galicia. Está constituído por dúas seccións, a sección de Rexistro de Identificación de Animais de compañía, en que se inclúen todos os cans e a sección de Rexistro de identificación de Animais potencialmente perigosos, no que se inclúen os cans potencialmente perigosos, así como os animais salvaxes en catividade considerados potencialmente perigosos. A inscrición no REGIAC deberá realizarse de xeito exclusivo a través dunha veterinaria ou veterinario actuante, cubrindo deste xeito e amplamente as necesidades de xestión e control dos animais de compañía establecidas pola Lei 1/93 e o Decreto 153/1998, que non teñan a consideración de animais potencialmente perigosos. O Concello de Ferrol, como Administración competente, disporá do acceso ao REGIAC para poder realizar as consultas e trámites que resulten necesarias. b) Rexistro municipal de animais potencialmente perigosos. Os animais potencialmente perigosos deberán inscribirse no Rexistro municipal de ani mais potencialmente perigosos, no prazo de 15 días dende a obtención da licenza munici- pal para a tenza de animais potencialmente perigosos. Este rexistro é o soporte docu mental no que se incluirán todos os cans considerados potencialmente perigosos, e mailos animais salvaxes en catividade que reciban igual cualificación. O rexistro informatizado contará cos seguintes datos: datos persoais do posuidor (nome, enderezo habitual, documento nacional de identidade e teléfono de contacto), características do animal que fagan posible a súa identificación (idade, especie, raza, características externas e número do microchip), lugar habitual de residencia do animal, función/aptitude do animal (compañía ou garda, defensa, caza), data na que se realiza a implantación da identificación e a entrega do documento ao propietario e data de alta no rexistro municipal. Os propietarios achegarán ao Rexistro municipal de animais potencialmente perigosos a seguinte documentación, que se traducirá en información necesaria para constar no historial do animal:  Certificado sanitario que acredite a situación sanitaria do animal e a inexistencia de enfermidades, así como que o animal carece de lesións ou cicatrices que puidesen proceder da súa utilización en pelexas ou actividades prohibidas.  Cartilla sanitaria actualizada cos tratamentos preceptivos e preventivos propios da especie e idade. Na cartilla sanitaria figurará a catalogación de animal como potencialmente perigoso.  Copia da licenza municipal de tenza de animais potencialmente perigosos.  Copia de ter formalizado un seguro de responsabilidade civil por danos a terceiros pola contía mínima de cento vinte e cinco mil € (125.000 €), que se renovará anualmente, pola súa responsabilidade derivada dos danos que o animal lles poida causar a terceiros, aínda que o animal estivese a cargo doutra persoa de xeito temporal ou puntual para o seu coidado e atención. Os propietarios de animais potencialmente perigosos están rexidos ademais pola normativa sectorial, debendo comunicar calquera variación dos datos do rexistro no prazo de 15 días dende que se producise a modificación que proceda rexistrar, excepto nos incidentes de agresión, nos que a comunicación será inmediata. As ditas variacións nos datos realizarase por medio de un veterinario actuante.3. Licenza municipal para a tenza de animais potencialmente perigosos. A tenza e custodia dos animais potencialmente perigosos requirirá obtención previa da licenza administrativa outorgada polo concello nos termos previstos no artigo 3 da Lei 50/1999, do 23 de decembro, sobre o réxime xurídico da tenza de animais potencialmente perigosos. Para obter a licenza municipal de tenza de animais potencialmente perigosos, será necesario o cumprimento dos seguintes requisitos:  Ser maior de idade e non estar incapacitado para proporcionar os coidados necesarios ao animal.  Non ter sido condenado por delitos de homicidio, lesións, torturas, contra a liberdade ou contra a integridade moral, a liberdade sexual e a saúde pública, de asociación con banda armada ou de narcotráfico; así como non ter sido sancionado por infraccións administrativas que levasen aparelladas a confiscación, comiso, esterilización ou sacrificio de animais potencialmente perigosos, a clausura do establecemento e a suspensión temporal ou definitiva deste tipo de licenzas ou do certificado de capacitación de adestrador.  Dispoñer de certificado de aptitude psicolóxica.  Acreditar ter formalizado un seguro de responsabilidade civil por danos a terceiros pola contía mínima de cento vinte e cinco mil € (125.000 €), que se renovará anualmente, pola súa responsabilidade derivada dos danos que o animal poida causar a terceiros, aínda que o animal estivera a cargo doutra persoa de xeito temporal ou puntual para o seu coidado e atención.  Presentar unha memoria subscrita por facultativo superior ou medio, descritiva das instalacións e das medidas de seguridade utilizadas para impedir a fuxida dos animais salvaxes en catividade considerados potencialmente perigosos dos lugares ou dos establecementos nos que estean aloxados.  Presentar unha instancia municipal de solicitude, xuntando unha fotografía tamaño carné do solicitante, ademais da documentación que acredite o cumprimento dos requisitos descritos nos apartados anteriores. Os requisitos esixidos no apartado anterior, deberán manterse vixentes durante todo o período da tenza do animal dando lugar a perda dos mesmos á revisión da licenza nos termos contidos nesta ordenanza. Esta licenza deberá ser renovada cada cinco anos. Artigo 8.–Establecemento de venda, de cría e de mantemento de animais.1. Estes establecementos estarán sometidos á necesidade de obter as licenzas que esixa a normativa urbanística e ambiental aplicable, e deberán cumprir coa Lei 1/1993 do 13 de abril, cría e venda de animais de compañía. Neste sentido, os establecementos de animais domésticos e salvaxes en catividade axustaranse ao disposto no artigo 3 da Lei 1/1993, do 13 de abril, e artigos 33 a 45 do Decreto 153/1998 de desenvolvemento.2. Prohíbese a exposición de animais na vía pública ou en escaparates ou a súa visibilidade dende o exterior do establecemento. Artigo 9.–Animais salvaxes en catividade. A tenza de animais silvestres en catividade está sometida ó réxime de certificación, comunicación e autorización previa, no marco da normativa internacional, europea, estatal e autonómica, e estará sometida ao Regulamento europeo 576/2013, procedendo a súa identificación segundo a especie do animal. Artigo 10.–Recollida de animais na vía e nos espazos públicos.1. O Concello de Ferrol colaborará cun servizo de asistencia na vía e nos espazos públicos dirixidos ao salvamento e rescate dos animais. O servizo xestionarase mediante os Centros Municipais de Protección Animal que existan en cada momento, en función dos medios dispoñibles. O seu funcionamento interno regulárao o órgano municipal competente. Os centros responsables deste servizo deberán gardar unha listaxe de todas as denuncias e accións que se realicen, ademais dun informe de cada rescate ou intervención.2. En todo caso o propietario do animal será directamente responsable do custo do salvamento, rescate e recollida dos animais así como dos danos que o animal producise na vía pública ou na propiedade privada sen prexuízo das responsabilidades penais, administrativas e civís que se deriven pola posible neglixencia ou abandono por parte do propietario. TÍTULO IV.–RÉXIME XURÍDICO DA TENZA DE ANIMAIS CAPÍTULO I.–NORMAS DE CARÁCTER XERAL Artigo 11.–Protección dos animais 1. As persoas propietarias e posuidoras de animais teñen a obriga de telos identificados, segundo o establecido pola normativa de aplicación, mantelos en boas condicións hixiénico- sanitarias, procurándolles instalacións axeitadas para o seu acubillo, proporcionarlles alimentación e bebida, prestándolles asistencia veterinaria e atendéndoos de acordo coas súas necesidades fisiolóxicas e de etoloxía, e manténdoos en condicións de seguridade axeitadas a fin de que non se produza ningunha situación de perigo ou molestia para as persoas.2. A persoa posuidora dun animal, sen prexuízo da responsabilidade subsidiaria da propietaria, é responsable dos danos, prexuízos e molestias que lles ocasione ás persoas, aos bens e ao medio natural.3. En particular, establécense as seguintes condicións mínimas de mantemento dos animais: a) Prover de auga e alimentación suficiente e equilibrada para manter uns bos niveis de nutrición e saúde. b) Dispoñer de espazo, ventilación, humidade, temperatura, luz e acubillo axeitados e necesarios en función do seu tamaño e peso, para evitarlle calquera sufrimento ao animal e para satisfacer as súas necesidades vitais, o seu benestar e o seu comportamento normal como especie. Os aloxamentos deberán permanecer, limpos, desinfectados, retirando periodicamente os excrementos e as ferruxes. c) Deberá ademais dotalos dos coidados necesarios respecto de tratamentos preventivos de enfermidades baixo supervisión veterinaria, curacións e demais medidas sanitarias obrigatorias. Non se pode manter un animal ferido ou con enfermidade, e de ser o caso haberá que facilitarlle a asistencia sanitaria precisa. d) Non poden estar atados durante máis de 8 horas ao día nin se poderá empregar como aloxamento habitual vehículos, terrazas, balcóns, garaxes nin habitáculos que non reúnan condicións hixiénico- sanitarias necesarias. e) O transporte de animais en vehículos particulares tense que efectuar nun espazo suficiente, que lle permita erguerse, xirar, e deitarse, protexido da intemperie e das diferenzas climáticas fortes e non supoña condicións non axeitadas para os animais dende o punto de vista da etoloxía ou fisiolóxico. Todo transporte de animais farase de acordo co artigo 11.2 da Lei de tráfico e seguridade viaria e cos regulamentos 576/2013 e 577/2013. f) Os vehículos que alberguen no seu interior algún animal, non poderán estar máis dunha (1) hora estacionados nos meses de inverno, e nos meses de verán terán que situarse obrigatoriamente nunha zona de sombra, facilitando en todo momento a ventilación sen exceder o estacionamento máis de vinte minutos, disporán en todo caso dun sistema de hidratación constante para os animais.4. Para os efectos de garantir unha adecuada protección dos animais as clínicas veterinarias do termo municipal que dispoñan de licenza para a súa implantación disporán dun espazo na vía pública reservado para o estacionamento de vehículos públicos ou particulares que transporten animais enfermos que será delimitado e sinalizado polo Concello. A delimitación deste espazo realizaraa o Concello previa petición do titular da clínica veterinaria xuntando acreditación de que posúe a correspondente licenza. Nas rúas peonís permitirase a entrada de vehículos particulares e públicos para o seu estacionamento nestes espazos delimitados polo Concello ao servizo da saúde animal. O espazo delimitado polo Concello será o necesario para estacionar, polo menos, dous vehículos por clínica veterinaria. Artigo 12.–Presenza de animais na vía pública e nos espazos públicos.1. As persoas propietarias ou posuidoras de animais teñen a obriga de adoptar as medidas necesarias para que os animais non poidan acceder libremente ás vías e espazos públicos ou privados, e no caso dos cans deberán levalos provistos de correa e colar ou outros elementos de retención, agás naqueles lugares nos que se permita que transiten en liberdade e, en todo o caso, baixo o control e responsabilidade dos seus propietarios/as ou dos/as seus posuidores/as, e evitar danos ou molestias ás persoas viandantes. Os cans guías de persoas con disfuncións visuais estarán exentos en calquera situación de ser conducidos con buceira.2. As persoas propietarias o posuidoras dos animais domésticos teñen que evitar en todo momento que estes causen danos ou ensucien os espazos públicos. En especial, teranse que cumprir as seguintes condutas: a) Está prohibida a entrada de animais nos parques infantís ou xardíns de uso exclusivo por parte de nenas e de nenos. b) Están obrigadas a recoller as defecacións destes, que deberán depositarse preferentemente nos colectores de lixo.3. No caso de non cumprir o disposto no apartado anterior, os axentes da Autoridade municipal poderán requirir o posuidor do animal doméstico para que proceda á limpeza e recollida dos elementos afectados coa correspondente sanción.4. Está prohibido soltar os animais polos parques, rúas, xardíns e demais espazos públicos excepto nas zonas habilitadas coa dita finalidade.5. O Concello habilitará para os animais de compañía espazos reservados para o lecer, socialización, e realización das súas necesidades fisiolóxicas nas axeitadas condicións de hixiene, se ben os propietarios estarán obrigados a recoller as defecacións dos animais e depositalas nas papeleiras ou colectores de lixo. Nestas zonas específicas poderanse soltar os animais, a excepción dos animais considerados potencialmente perigosos, que deberán cumprir as restricións e condicións adicionais recollidas no Real decreto 287/2002, do 22 de marzo e no decreto 90/2002, do 28 de febreiro, que desenvolven o réxime xurídico sobre a tenza deste tipo de animais a nivel nacional e autonómico respectivamente.6. Estes espazos terán que garantir a seguridade dos animais e das persoas, así como previr tamén a fuxida ou perda dos animais. As persoas posuidoras terán que vixiar aos seus animais e evitar molestias ás persoas e a outros animais que compartan o espazo, e en ningún momento se poderán ausentar mentres o animal permaneza nestes espazos.7. O Concello realizará actuacións periódicas de supervisión destes espazos para mantelos en condicións hixiénico-sanitarias aptas para o seu uso sen prexuízo das condutas obrigadas dos propietarios. Artigo.13.–Protección da saúde pública.1. As persoas propietarias e en todo caso os posuidores ou posuidoras de animais teñen que mantelos en boas condicións de seguridade co fin de que non se produza ningunha situación de perigo ou molestia para as persoas.2. En particular, establécense as seguintes condicións mínimas de tenza dos animais: a) Está prohibida a entrada de animais en todo tipo de locais destinados á fabricación, cociña, almacenaxe, transporte, manipulación ou venda de alimentos. b) Está prohibida a entrada de animais nas instalacións públicas e recreativas. Quedan exceptuados das prohibicións anteriores os cans guía, os asistenciais os de seguridade, e os de busca e vixilancia, debendo ir sempre debidamente acreditados e identificados, e acompañados da persoa á que sirvan.3. Os propietarios ou propietarias do resto dos establecementos abertos ó público poderán prohibir ou permitir ó seu criterio a entrada e permanencia de animais neles e sinalarán visiblemente na entrada a prohibición ou acceso.4. A recollida e xestión dos animais mortos realizarase de acordo co previsto na normativa específica:  No caso de animais domésticos ou de abasto con propietario descoñecido: a recollida de cans, gatos e animais domésticos de pequeno tamaño está incluída no servizo mancomunado do Refuxio de Mougá, mentres que a recollida de animais de gran tamaño, como cabalos, vacas etc. será xestionada polo Concello mediante unha empresa autorizada.  No caso de animais domésticos ou de abasto con propietario coñecido: no caso dos animais pequenos permítese o seu soterramento en predios particulares sempre que o animal estivese previamente identificado con microchip (en vida) e se comunique este soterramento ao Rexistro de Animais (REGIAC). En caso contrario, deberán ser xestionados polos seus propietarios a través dunha clínica veterinaria ou xestor autorizado. En caso de grandes animais o servizo de recollida e destrución debe de realizarse a través dunha empresa autorizada que ten que contratar o propietario.  No caso de animais silvestres, están exentos da normativa que obriga á destrución de cadáveres, polo que poden deixarse no medio ou xestionarse por calquera outro medio como o enterramento, etc. Artigo 14.–Tenza e crianza de animais de compañía en domicilios particulares. A tenza de animais domésticos en vivendas privadas queda condicionada ás necesidades etolóxicas de cada especie e raza, ao espazo, ás circunstancias hixiénicas óptimas e ausencia de riscos sanitarios, que soamente garanten as necesarias revisións facultativas, á adopción das axeitadas medidas de seguridade para o animal e para as persoas, así como á inexistencia de molestias á veciñanza, que para seren cualificadas de xeito máis obxectivo que subxectivo, deberán ser avaliadas pola comunidade de propietarios ou pola veciñanza anexa ao lugar de residencia. Todo isto sen prexuízo do disposto nas normas que constitúan o réxime interior das comunidades de veciños. A tenza ou posesión de máis de cinco animais pertencentes á especie canina, felina ou calquera outra que regulamentariamente se determine estará sometida aos procedementos que legalmente se establezan en materia de protección animal. Non obstante, cando a xuízo da autoridade competente a tenza destes animais poida supoñer un risco sanitario ou se precisen unhas determinadas condicións para garantir o seu benestar e protección deberá someterse aos requisitos legais esixibles como establecementos de coleccións zoolóxicas particulares. Artigo 15.–Eutanasia dos animais. A eutanasia dos animais só se poderá realizar nas condicións previstas pola lexislación vixente e, en todo caso, efectuarase de xeito indoloro, con sedación previa do animal, co fin de lograr unha rápida inconsciencia seguida da morte, de minimizar o medo e o sufrimento do animal e de evitar a excitación, e por procedementos que requiran unha mínima inmobilización e que sexan fiables e irreversibles. A eutanasia dos animais realizaranse sempre baixo control dun/dunha veterinario/a colexiado ou colexiada. CAPÍTULO II.–ANIMAIS ABANDONADOS OU PERDIDOS E CENTROS DE RECOLLIDA DE ANIMAIS Artigo 16.–Animais abandonados ou perdidos.1. Os animais abandonados ou perdidos e os que, sen selo, circulen sen a identificación establecida legalmente serán recollidos polo servizo de recollida de animais do Concello de Ferrol.2. Existirá un protocolo de actuación supervisado polo veterinario ou a veterinaria responsable, diferenciando entre cachorros e adultos, no que se deberá garantir que os animais cando entran no centro, sexan revisados dende o punto de vista sanitario, debendo deixalos en zona de corentena, e non pasando á zona xeral de gaiolas, ata que superen a revisión.3. Todos os animais que se atopen na canceira constarán no libro de entradas cunha descrición detallada deste, e unha vez superada a corentena, deberán ser desparasitados e vacinados, e identificados e inscritos no REGIAC no momento de dalos en adopción ou de ser recuperados polo dono.4. No caso de que se observe algún signo de maltrato ou incumprimento da lexislación sobre protección animal, informarase inmediatamente a autoridade competente, que determinará a procedencia ou non de adoptar medidas provisorias.5. Unha vez recollido un animal presuntamente abandonado, o Concello actuará conforme co establecido no regulamento de funcionamento do centro de recollida.5.1. Se o animal non está identificado, reterao por un prazo de vinte días ata que sexa reclamado ou adoptado, Animais non identificados, suxeitos a identificación oficial obrigatoria: O demandante da propiedade dun animal suxeito a identificación oficial obrigatoria, non identificado oficialmente, deberá declarar por escrito a súa propiedade, así como aboar os custos derivados da súa recollida, da súa identificación oficial e das demais actuacións realizadas en relación ao mesmo a fin de regularizar a situación do animal. Será obrigada a denuncia da tenza ou posesión probada destes animais sen identificar conforme coa normativa. Os animais non identificados, que non sexan reclamados por ningún propietario, serán declarados abandonados transcorridos 20 días dende a súa recollida.5.2. Se o animal está identificado avisarase o propietario, quen disporá dun prazo de dez días para recuperalo, unha vez aboados os custos orixinados polo seu mantemento. Unha vez transcorrido este prazo, se o propietario non abonou os custos, o centro de recollida procederá conforme co establecido no regulamento de funcionamento do centro de recollida: Animais correctamente identificados e inscritos no correspondente rexistro oficial como é o caso do Rexistro de Animais Domésticos e Salvaxes en Catividade de Galicia e de Animais Potencialmente Perigosos de Galicia (REGIAC).  Notificaráselle ao propietario a presenza deste animal na Canceira dependente do Concello de Ferrol, vía telefónica, no mesmo día da súa recollida ou ao día seguinte (en caso de ser recollido despois das 20:30 horas).  Pasados dous días, en caso de que o propietario non recollese o animal, iniciarase o procedemento de notificación fidedigna da súa estancia na Canceira dependente do Concello de Ferrol.  Pasados 10 días, dende a notificación anterior, practicarase denuncia escrita na autoridade competente na materia.  Transcorrido o dito prazo sen que a persoa propietaria compareza, o animal entenderase abandonado, en aplicación de lo previsto en el artigo 11.3 de la Lei 1/1993, do 13 de abril, de protección dos animais domésticos e salvaxes en catividade de Galicia. Animais correctamente identificados e non inscritos no Rexistro Oficial correspondente.  Notificaráselle ao organismo responsable do Rexistro Oficial a presenza destes animais na canceira dependente do Concello de Ferrol, solicitarase a localización do propietario (outros rexistros autonómicos) ou do veterinario ou veterinaria actuante que procedeu á súa identificación.  Solicitarase información periódica ao Rexistro Oficial correspondente do estado de tramitación da solicitude.  Practicarase unha denuncia escrita na consellería competente na materia, cando proceda.  Estes animais, de non seren reclamados por ningún propietario, serán declarados abandonados transcorridos 20 días dende a súa recollida.6. Os cans potencialmente perigosos poderán ser cedidos en adopción sempre e cando superen as probas de socialización que demostren que o animal non é perigoso para a seguridade das persoas, para outros animais e que non vaia a producir danos ás cousas, sen prexuízo do cumprimento das obrigas contidas no Decreto 90/2002, do 28 de febreiro, polo que se regula a tenza dos animais potencialmente perigosos na Comunidade Autónoma de Galicia e crea os rexistros galegos de identificación dos animais de compañía e potencialmente perigosos e de adestradores caninos. Para levar a cabo a cesión deberá existir un informe de aptitude e lesións realizado por un veterinario colexiado ao abeiro do R. d. 287/2002 do 22 de marzo.7. Na canceira dependente do Concello de Ferrol non se practicará a eutanasia, salvo naqueles casos en que sexa ditaminado baixo criterio veterinario, atendendo a condutas marcadamente agresivas cara ás persoas ou a outros animais ou a estados patolóxicos que impliquen sufrimento para o animal ou que supoñan un risco de transmisión de enfermidades infecto-contaxiosas graves. Artigo 17.–Establecementos de recollida de animais abandonados.1. O Concello disporá de, polo menos, un establecemento de recollida de animais de compañía abandonados en condicións sanitarias axeitadas para o aloxamento dos animais recollidos, mentres non sexan reclamados polos seus donos ou non sexan cedidos, apadriñados, adoptados, ou calquera outra figura que poida utilizarse de cesión.2. Os medios utilizados na captura e transporte dos animais de compañía terán as condicións hixiénico- sanitarias axeitadas, e serán atendidos axeitadamente por persoal capacitado de acordo á lexislación vixente en materia de benestar animal. O servizo realizarase en vehículos con protocolos de desinfección axeitados para esta función.3. O establecemento ou establecementos de recollida de animais de compañía terán que cumprir os requisitos establecidos pola súa normativa específica así como a de núcleos zoolóxicos.4. Os establecementos de recollida de animais abandonados dispoñerán de programas para a promoción da cesión, adopción ou outras alternativas para todos os animais aloxados no establecemento que superasen os períodos de estancia establecidos agás nos casos que, visto o seu estado sanitario e/ou seu comportamento, os servizos veterinarios consideren o contrario. Sendo conscientes, da eiva que supón o nivel de abandono de animais de compañía (fundamentalmente cans e gatos), realizaranse progresivamente as modificacións pertinentes, tendentes a que nun futuro, os animais que saian en adopción o fagan esterilizados.5. Os animais entregaranse cos seguintes requisitos: a) Identificados. b) En boas condicións hixiénico-sanitarias, desparasitados externa e internamente, e vacinados. c) Co documento legal establecido na lexislación da Comunidade Autónoma de Galicia, aplicable en cada momento, respecto das condicións hixiénico-sanitarias, segundo a normativa de aplicación. d) Os establecementos deberán ter un protocolo para a adopción no que se deberán fixar as cuestións relativas ao transporte do animal e á supervisión do cumprimento das medidas de benestar polos adoptantes. Cando o animal sexa adoptado por persoas pertencentes a outra comunidade autónoma, o expediente será tramitado cunha declaración asignada. Artigo 18.–Colonias felinas.1. O Concello de Ferrol promoverá o control e benestar das colonias felinas a través das normas municipais que se establezan regulamentariamente e en colaboración coas entidades protectoras e de defensa dos animais legalmente constituídas baixo criterios de responsabilidade, respecto e convivencia coa veciñanza. Serán preceptivas as seguintes actuacións para os gatos integrantes das colonias felinas: a) Serán capturados para a súa marcaxe, esterilización (tanto machos como femias) e control sanitario. A identificación realizarase a nome do Concello, a quen compete a vixilancia e control sanitario destas poboacións. b) Vacinación e desparasitación xeral controlando enfermidades contaxiosas. Todo o proceso a) e b) anteriores será realizado por un/unha veterinario/a designado/a polo Concello.2. O Concello poderá establecer, conforme coas condicións e requisitos que se determinen legalmente de ser o caso, lugares destinados a colonias felinas controladas, como un posible destino das comunidades de gatos sen propietario que vivan na rúa, sempre que as condicións de contorno o permitan coa fin da súa protección e control de poboación. CAPÍTULO III.–CANS POTENCIALMENTE PERIGOSOS Artigo 19.–Definición.1. Considéranse animais potencialmente perigosos todos aqueles que, pertencendo á fauna autóctona ou alóctona, independentemente da súa condición, natureza, especie ou raza á que pertencen, e convivindo no contorno humano como animais de compañía, sexan susceptibles de ocasionar a morte, ou lesións ás persoas ou a outros animais, ou de producir danos de certa entidade ás cousas.2. En todo caso, entenderase por cans potencialmente perigosos aqueles nos que concorran calquera das condicións seguintes: a) Cans que polas súas características raciais poderían ser aptos para o adestramento para a garda e defensa e en concreto os pertencentes ás razas seguintes: American Stafforshire Terrier, Pit Bull Terrier, Bullmastif, Dobermann, Dogo Arxentino, Dogo de Burdeos, Dogo do Tíbet, Fila Brasileiro, Mastín Napolitano, Presa Canario, Presa Mallorquín (Ca de Bou), Rottweiler, Bull Terrier, Staffordshire Bull Terrier, Tosa Inu e Akita Inu. Tamén serán considerados potencialmente perigosos os cruces en primeira xeración destas razas ou cruces destas razas con outras. b) Cans que foron adestrados para a garda e defensa. c) Cans que tiveron algún episodio de agresións a persoas ou ataques de certa entidade a animais ou ás cousas ou aqueles que manifesten unha potencial agresividade natural ou inducida. A potencial perigosidade deberá ser apreciada pola autoridade competente municipal, de oficio ou despois de notificación ou denuncia, e previo informe dun adestrador homologado ou veterinario designado ao efecto.3. Non teñen a consideración legal de cans potencialmente perigosos os que pertencen ás Forzas Armadas, Forzas e Corpos de Seguridade do Estado, Corpos de Policía das Comunidades Autónomas, Policía Local e empresas de seguridade con autorización oficial. Artigo 20.–Obrigas e prohibicións sobre cans potencialmente perigosos.1. As persoas propietarias ou posuidoras de cans potencialmente perigosos teñen que to mar as medidas necesarias para evitar posibles molestias e prexuízos ás persoas, animais e bens, e terán que cumprir todos os requirimentos previstos na lexislación vixente na materia. a) Os cans potencialmente perigosos terán que circular nas vías públicas e nos lugares e espazos de uso público en xeral, atados con correa non extensible de lonxitude non superior a dous metros, provistos da correspondente buceira homologada e axeitada a súa raza.2. En particular, as condicións de aloxamento teñen que cumprir os seguintes requisitos: a) As paredes e os valados teñen que ser o suficientemente altas e consistentes e teñen que estar ben fixadas co fin de soportar o peso e a presión do animal. b) As portas das instalacións teñen que ser resistentes e efectivas como o resto do contorno e o seu deseño, a fin de evitar que os animais poidan desencaixar ou abrir eles mesmos os mecanismos de seguridade. c) O recinto ten que estar convenientemente sinalizado coa advertencia de que hai un can con estas características.3. As persoas propietarias ou posuidoras de cans potencialmente perigosos teñen que cumprir as obrigas de: a) Obtención previa de licenza administrativa outorgada polo concello e inscrición no Rexistro municipal de animais potencialmente perigosos, no prazo de 15 días dende a obtención da licenza municipal para a tenza de animais potencialmente perigosos, de conformidade co establecido na normativa específica vixente na materia e concretamente no artigo 7 da presente ordenanza. b) Contratar un seguro de responsabilidade civil que cubra a indemnización polos danos e lesións que estes animais poidan provocar ás persoas e a outros animais polo importe que en cada momento dispoña a lei e que inclúa os datos de identificación do animal, co mínimo de 125 000.00 € (cento vinte e cinco mil €) establecido no artigo 7 da presente ordenanza. c) Notificar no REGIAC e no rexistro municipal a baixa por morte certificada por veterinario ou autoridade competente, a venda, a cesión, o traslado permanente ou temporal por un período superior a tres meses a outro municipio, así como calquera outra modificación dos datos que figuren neste. O roubo ou a perda teráselles que notificar aos mencionados rexistros no prazo de 48 horas dende que se teña coñecemento dos feitos. Artigo 21.–Pedagoxía ao respecto dos cans potencialmente perigosos.1. O Concello de Ferrol promoverá o desenvolvemento de medidas de sensibilización para fomentar o benestar e o respecto dos cans considerados potencialmente perigosos en particular, así como a “tenza” responsable e axeitada destes de acordo coa normativa sectorial. CAPÍTULO IV.–DAS INFRACCIÓNS E SANCIÓNS Artigo 22.–Responsables.1. Serán responsables pola comisión de feitos constitutivos de infracción desta ordenanza, atendendo á súa natureza, os propietarios ou posuidores de animais de compañía, así como as persoas físicas e xurídicas nos que recaia a titularidade dos establecementos regulados, aínda a título de simple non observancia. Artigo 23.–Infraccións e sancións xerais.1.–Constitúen infraccións administrativas en materia de protección e tenza de animais as accións e omisións tipificadas como tales na Lei 1/1993, do 13 de abril, de protección dos animais domésticos e salvaxes en catividade, no Regulamento 153/1998, do 2 de abril, na Lei 50/1999, do 23 de decembro, sobre réxime xurídico da “tenza” de animais potencialmente perigosos, na Lei 32/2007, do 7 de novembro, para o coidado dos animais, na súa explotación, transporte, experimentación e sacrificio e na demais lexislación sectorial sobre a materia, e no Decreto 90/2002 que regula a “tenza” dos animais potencialmente perigosos na Comunidade Autónoma de Galicia, e nesta ordenanza.2.–As infraccións administrativas serán determinadas e sancionadas de conformidade co disposto na normativa mencionada no apartado anterior. No caso de infraccións tipificadas nesta ordenanza aplicaranse as sancións que especificamente determine, respectando sempre o disposto naquelas normas de rango superior que resulten aplicables.3.–O Concello de Ferrol exercerá a súa actividade de control e de sanción de acordo coas competencias que teña atribuídas pola normativa de réxime local e pola normativa sectorial.4.–A incoación e tramitación dos expedientes por infraccións realizarase segundo o disposto na normativa anterior. Segundo o artigo 69 do Decreto 153/98 a tramitación dos expedientes por infraccións do disposto no citado Decreto adecuarase ao disposto na Lei 3/2015, de 01 de outubro de procedemento administrativo común de Réxime xurídico das Administracións públicas. Os órganos competentes para a incoación e resolución dos expedientes de infraccións son os determinados no artigo 69 do Decreto 153/1998 segundo a gravidade da infracción.5.–Se unha actuación é susceptible de ser considerada como ilícito penal suspenderase o procedemento administrativo en tanto non recaese resolución xudicial. Artigo 24.–Tipificación de infraccións.1. Son infraccións leves: a) O maltrato dos animais que non lles cause dor. b) A venda, doazón ou cesión de animais a menores de 18 anos ou incapacitados, sen autorización de quen posúa a súa patria potestade, tutela ou custodia. c) A doazón de animais de compañía como premio. d) Non manter o animal en boas condicións hixiénico-sanitarias. e) Mantelos en instalacións inadecuadas. f) Non lles facilitar a alimentación e bebida axeitada ás súas necesidades. g) Mantelos máis de 8 horas atados ao día. h) A utilización de animais en traballos que os inmobilicen causándolles dor. i) A carencia ou tenza incompleta do arquivo de fichas clínicas dos animais obxecto de tratamento obrigatorio ou vacinación. l) A non recollida inmediata dos excrementos evacuados por un animal de compañía na vía pública. ll) Incumprimento dos horarios e espazos públicos que o Concello de Ferrol estableza tal e como aparece referido nesta ordenanza. m) O sacrificio de animais nos lugares públicos n) Calquera outra actuación que vulnere o disposto nesta lei e que non estea tipificada como infracción grave ou moi grave.2. Son infraccións graves: a) O maltrato dos animais que lles cause dor ou lesións. b) Mutilalos sen necesidade ou sen o axeitado control veterinario. c) Abandonalos. d) A venda ambulante, reiterada, de animais en xeral, fóra dos establecementos, feiras e mercados legalmente autorizados. e) A venda de animais salvaxes en catividade fóra dos establecementos autorizados. f) O incumprimento das obrigas sinaladas nos artigos 3, 4 e 5 da Lei 1/1993, do 13 de abril. g) A subministración de estimulantes non autorizados ou substancias que poidan atentar contra a súa saúde, agás cando sexa por prescrición facultativa. h) A non vacinación ou o non tratamento obrigatorio dos animais. i) A venda de animais enfermos, con vicios, malformacións conxénitas, ou defectos propios da raza agravados, salvo que se trate dun vicio oculto, non coñecido polo vendedor. l) A cría ou comercialización de animais sen cumprir os requisitos correspondentes. ll) A tenza de animais perigosos sen as medidas de protección que se fixan. m) O incumprimento de calquera outra das condicións supostas nas autorizacións administrativas. n) Considerarase, así mesmo, como infracción grave a reincidencia en infracción leve.3. Son infraccións moi graves: a) O maltrato dos animais que lles cause a morte. b) A organización e celebración de espectáculos, pelexas ou outras actividades con animais que impliquen crueldade ou maltrato ou poidan ocasionarlles sufrimentos. c) A venda e doazón de animais con enfermidade infecto-contaxiosa coñecida. d) A venda de animais para experimentación sen a debida autorización ou a centros non autorizados. e) A esterilización ou o sacrificio de animais sen control facultativo. f) Considerarase, así mesmo, como infracción moi grave a reincidencia en infracción grave.4. En canto ós animais potencialmente perigosos, ademais das anteriores, aplicaranse as infraccións e sancións tipificadas na Lei 50/1999, do 23 de decembro, sobre o réxime xurídico da tenza de animais potencialmente perigosos.5. En todo caso serán sempre de aplicación as infraccións e sancións que se tipifiquen en normas legais ou regulamentarias tanto vixentes coma as que no futuro se diten nesta materia aínda cando non estean expresamente recollidas nesta ordenanza. Artigo 25.–Prescrición das infraccións. As infraccións leves prescribirán aos seis meses, as graves aos doce meses e as moi graves aos dous anos, sen prexuízo da aplicación dos prazos que determinen as normas legais e regulamentarias que no futuro poidan ditarse. Artigo 26.–Das sancións pecuniarias.1. As infraccións indicadas no capítulo anterior serán sancionadas con multas de: a) As leves, de 100 a 500 €. b) As graves, de 501 a 5.000 €. c) As moi graves, de 5.001 a 30.000 €. 2. A imposición das sancións previstas corresponderalle a: a) O/A alcalde/esa, para as infraccións leves. b) Á persoa titular da Dirección Xeral de Patrimonio Natural, para as infraccións graves. c) Á persoa titular da Consellería de Medio Ambiente e Ordenación do Territorio, para as moi graves. Artigo 27.–Das sancións non pecuniarias. Na resolución do expediente de sanción, ademais das multas a que se refire o artigo anterior, os órganos competentes poderán impoñer as seguintes sancións: 1. O peche temporal ou definitivo, respectivamente, para as infraccións graves ou moi graves, dos establecementos regulados pola lei.2. A prohibición temporal ou permanente, respectivamente para as infraccións graves e moi graves, do exercicio de actividades comerciais reguladas pola lei.3. A incautación dos animais obxecto de actividades ilegais ou de abandono para calquera tipo de infracción.4. En caso de que as persoas posuidoras de animais demostren non ter recursos económicos para facerlles fronte ás anteditas sancións, poderán substituír a multa económica por tarefas dentro do voluntariado municipal que teñan como obxecto o benestar animal, e a sensibilización e promoción da mellora da convivencia entre persoas e animais. A posibilidade contemplada neste apartado corresponde con infraccións leves, sobre as que o Concello ten capacidade de resolver.5. No caso de federacións ou de calquera outra entidade non lucrativa, para infraccións graves ou moi graves, poderá suspenderse temporalmente ou, en casos moi graves, definitivamente o exercicio das súas actividades. Artigo 28.–Gradación das sancións. A imposición das sancións prescritas pola lei graduarase conforme aos seguintes criterios: 1. A transcendencia social ou sanitaria e o dano causado pola infracción.2. O ánimo de lucro e a contía do beneficio obtido na comisión da infracción.3. A importancia do dano causado ao animal.4. A reiteración ou reincidencia na comisión de infraccións. Disposición adicional primeira O Concello promoverá a realización de campañas de sensibilización para a cidadanía en xeral e a poboación escolar en particular, sobre os contidos desta ordenanza municipal con especial interese na xestión da fauna urbana (enténdese de todos os animais tanto de compañía como de servizos, e de xeito salvaxe, que vivan dentro do ámbito territorial das cidades) a educación e a promoción do benestar animal e a convivencia responsable. Disposición adicional segunda O Concello desenvolverá as medidas regulamentarias necesarias para implantar o acceso e traslado flexible de animais domésticos no transporte público municipal baixo criterios de seguridade cidadá, saúde pública, tolerancia e convivencia responsable. Disposición adicional terceira Co fin de aplicar a presente Ordenanza de acordo coa lexislación vixente en cada momento, as normas e preceptos legais invocados na Ordenanza así como os procedementos nela establecidos entenderanse substituídos polos novos preceptos e normas que se diten en substitución dos vixentes, naqueles casos regulados expresamente polas normas xurídicas. Así mesmo, as disposicións desta ordenanza completaranse cos preceptos legais de obrigado cumprimento que estean vixentes en cada momento. Disposición transitoria Os expedientes iniciados con anterioridade á entrada en vigor desta ordenanza seguirán tramitándose pola normativa anterior que lle era de aplicación. Disposición derrogatoria única Queda derrogada a Ordenanza municipal sobre a protección e tenza de animais de compañía e de animais potencialmente perigosos do Concello de Ferrol, aprobada definitivamente en sesión plenaria de data 27 de febreiro de 2014. Disposicion final Esta ordenanza entrará en vigor na forma disposta no art.70.2 da Lei 7/1985 de bases do réxime local unha vez transcorrido o prazo previsto no artigo 65.2 da mesma lei.” Contra este acordo que pon fin á vía administrativa, os interesados poderán interpoñer recurso contencioso-administrativo ante o Tribunal Superior de Xustiza de Galicia no prazo de dous meses, contados a partir do día seguinte ao da publicación desta ordenanza no Boletín Oficial da Provincia. Ferrol, 10 de outubro de 2017. O concelleiro delegado titular da Área de Servizos, Sanidade, Consumo, Mercados, Benestar Animal, Obras e Medio Ambiente Luis Miguel Victoria Gallego